12
येसु ऩासिन्‍या छ्यामकिन घेप्‍पा ज़
(मर्कूस २:२३-२८; लूका ६:१-५)
1 हो बेलाक तछा ऩासिन्‍या छ्याम येसु उसिसरास एँः खार्लाव घ्याँ याबाज़्‍याक उसिसर याकरेए बाला फ्या·द याकैज़्‍याव।+ 2 फरिसीराए निताव रँःद येसुलाई, “चिऊके, नसिसराए ऩासिन्‍या छ्याम मादान्‍या य़ेन ज़ दोज़्यार,” है यादोक ते, 3 येसुए, “धर्मसास्‍त्रलाव सर्सिउ दाऊद राजा ओनैंरास याकरेकाव यादोव य़ेन जेमाप़रिए रो? 4 दाऊद ध्‍यान झ़िमल पसिद परमेस्‍वरलाई चरैःसिउ भरेस हाइद ओनैंरास भाःद ज़्‍युकेर। नो भरेस पुजारीराए वाज़ ज़्‍यान्‍या ओताज़्‍याव, दाऊद ओनैंरास ज़्‍यान्‍या ओमाताज़्‍याव।++ 5 काता मोसाए ओकानुन जेमाप़रिए रो? ऩासिन्‍या छ्याम ध्‍यान झ़िमल पुजारीराए य़ेन दाद कानुनलाई बले·ज़्यार। कानुननी फरी नोराए याखत ते माले।+ 6 ङा फरी जेलाई साचो है ङादाचिज़्‍या, ध्‍यान झ़िमकिन घेप्‍पा तोबो आक लिज़्‍या। 7 जे धर्मसास्‍त्रलाव सर्सिउ ‘पाथा पल्‍द चरैःज़्यावरास माःक, यादया ल्‍योरास ङायुँ होलाँ ताज़्‍या’ परमेस्‍वरए है ओल्‍यो पाँर जेथ·रैधुव ताकिन जे ब जेदया ल्‍योर तान्‍या जेल्‍यो।+ 8 ङा मिँ मिन्‍सिद हुव ऩासिन्‍या छ्यामकिन ब घेप्‍पा ज़ ङालिज़्‍या,” है यादोक्‍यो।
येसुए उकुइ थँवलाई ओसगराँव
(मर्कूस ३:१-६; लूका ६:६-११)
9 येसु ननी पुलुस्‍द नोराए याधर्मसास्‍त्र झ़िमल बाके। 10 नल उकुइ थँव मिँ तोबो उलिज़्‍याव। नल लिज़्‍यावराए येसुए ओपाहा झाःद्यान्‍याए जूँनी येसुलाई, “ऩासिन्‍या छ्याम ओजोरो हुवलाई सगराँन्‍या ओताज़्‍याव सैं ओमाताज़्‍याव?” है यादोक ते, 11 येसुए, “जे सुवाराए तोबो जेबेधा ऩासिन्‍या छ्याम भल्‍खादाल ओतेकिन होल ज़ जेमानैज़्‍याखेहो, जेहाइज़्‍याखेहो सानी। 12 बेधाराकिन मिँर घेप्‍पाल गनिसिउर लिज़्‍यार। है जैद ऩासिन्‍या छ्याम कानुनलाव सर्सिउ मिताव मिँए जूँनी चाव दाव परिके,” है दाद, 13 नो उकुइ थँवलाई, “नकुइ तङ्गैके,” है दोक्‍यो। नोए उकुइ ओतङ्गैव प़ाइँना तँनिकाव उकुइ स्‍यासो सोजोकाव ज़ ताके। 14 नो फरिसीराए निताव रँःद लाँःदा पुलुस्‍द, ‘आवलाई कै जैद सैःन्‍या ओताव?’ लिद गुमुस्‍ता दोनाकेर।
येसु परमेस्‍वरनी छाँतिसिउ ज़
15 येसुए नो सैःव यापैंज़्‍याव सैंद ननी हाइसिद छुतङ बाके। ओलस बावर ब बनै माहोल्‍या ज़ यालिज़्‍याव। नलाव याजोरो हुव भरिलाई ब यासगराँक्‍यो। 16 फरी नोरालाई, “आव जेक्‍याँताव ङादोव य़ेन सुलाई ज़ है तारादोच्‍यो,” है यादोक्‍यो। 17 ननी ज़ यसैया अगमबक्ताए ओसरो ब यो·के। नोए ओसरो आव ज़,
18 “आव छाँतिद ङानैज़्‍याव ङायुँलाव ङानोकोरलाई चिऊचिके।
नोलाई रँःद ङायुँ होलाँ ताज़्‍या।
नोए ओक्‍याँत ज़ ङापुरूस ङानैरिज़्‍या,
नोए प़ाइँ जातलाव मिँरालाई सतलाव पाँ सथैन्‍या ले।
19 नो सुस ज़ इ़सिन्‍या माले,
बजार जीदा ब स्‍याप स्‍याप ख्‍यान्‍या माले।
20 बुरू कान्‍ल ज़ मागनिसिउरालाई यायुँ केःद्यान्या माले,
यायुँ स्‍यासे तेवरालाई ब यायुँ होलाँ जैद्यान्‍या ले।
सतलाव ओय़ेन ओमासझेंःवा पै नो य़ेन दाव ज़ नैन्‍या ले।
21 है जैद प़ाइँ जातलाव मिँराए होए ओक्‍याँत ज़ आस दान्‍या लेर।”+
येसुलाई सैताननिकाव याजैव
(मर्कूस ३:२०-३०; लूका ११:१४-२३; १२:१०)
22 हाः बेलाक ज़ माचाव पुरूसए क्‍योःद ओनैज़्याव तोबो मिँलाई येसुए ल्‍योक रैकेर। नो मिँ उमी मारैंःव लाता उलिज़्याव। येसुए नोलाई ओसगराँवत उमी ब रैंःके, पाँधुन्‍या ब ताके। 23 नो य़ेन रँःद माहोल्‍यार अचम्‍ब ताद, “आव ज़ सा, दाऊदए ओथोलाव ‘हुरिज़्‍या’ है यालिज़्‍याव ख्रीस?” है यालिज़्‍याव। 24 फरिसीराए थैद, “आव ते झन माचाव पुरूसराए याघेप्‍पा बालजिबुलए उमिननी माचाव पुरूसर पले·ज़्‍याव ची,” है यारादोकेर।
25 येसुए नोराए यायुँलाव पाँ सैंद, “तोबो राज्‍यालाव मिँर या या यामाखैकिन राज्‍याए उमिन ज़ म़ाज़्या। हो मिताव ज़ तोबो सहरलावर तादी ब तोबो झ़िमलावर तादी ब या या यामाखैकिन चितराँ पुतराँ तान्‍या लेर। 26 है जैद सैतानए ओराज्‍यालावर ब या या माखैद तोबोए तोबोलाई ओपले·किन होए ओराज्‍या कातानी उरहिरिज़्‍याव? 27 ङा बालजिबुलए उमिननी माचाव पुरूसर ङारापले·ज़्‍याव ताकिन जेसकावराए कातानी यारापले·ज़्‍याव? है जैद नो जेपाँ जेसकावराए ज़ जेङ़ैत फुलुप्‍द्यान्‍या लेर। 28 खाली ङा परमेस्‍वरए उपुरूसनी ङारापले·ज़्‍याव ताकिन परमेस्‍वरए ओराज्‍या जेखार्ल ज़ हुद ले। 29 फरी तोबो ओर्सा ल्‍यो मिँलाई ङ़ादा यामाकिवा पै उझ़िम पा·द ओजा-यार हाइद मालाँधुर।
30 “जो ङास माखैए नो ङाकिन तँदाङाव ज़ लिज़्‍या। हिताव ज़ फरी जोए ङाल्‍योदा मारारैव, होए ङाकिन तँदा ज़ याख्‍यानाज़्‍याव। 31 है जैद ङा जेलाई साचो है ङादाचिज़्‍या, मिँराए जो पाप यादोदी ब, परमेस्‍वरए उमिन याबले·दी ब नोराए यापाप क्‍यालो दैसिए। खाली जोए परमेस्‍वरए छैंव उपुरूसए उमिन बले·दिज़्‍याव, होए ओपाप क्‍यालो मादैसिए। 32 हो मिताव ज़ जोए ङा मिँ मिन्‍सिद हुवए ङाङ़ैत माचाहिउ पाँर झाःद ङामिन बले·ज़्‍याव, होए ओपाप क्‍यालो दैसिए। खाली जोए परमेस्‍वरए छैंव उपुरूसए उमिन बले·द ओएकिन, नो पाप आव जुनील तादी ब अजम्‍बरी जुनील तादी ब क्‍यालो मादैसिए।”
गराँव सीं स़ोनो काना सींनी
(लूका ६:४३-४५)
33 “गराँव सीं ताकिन ओसै ब गराँव ज़ ताज़्‍या। काना सीं ताकिन ओसै ब काना ज़ ताज़्‍या। है जैद सींलाई ओसैनी ज़ सरेस्‍सिए। 34 हिताव ज़ जे घुलए ओथोर, माचाव जेयुँनी कातानी ची चाव जेपले·धुरिज़्‍याव? युँल किताव लिज़्‍या याःनी ब हिताव ज़ हुज़्‍या। 35 चाव मिँए उयुँनी चाव वाज़ हुज़्‍या, माचाव मिँए उयुँनी माचाव वाज़ हुज़्‍या। 36 ङा साचो है ङादाचिज़्‍या, मिँराए यापाँव माचाहिउ पाँ भरी तछा परमेस्‍वरए ओङ़ाक फाल्‍सिन्‍या छ्याम नो भरी थ·रैव परिरिज़्‍या। 37 है जैद हो छ्याम धर्मी थ॰रिन्‍या सैं पापी थ॰रिन्‍या जेसाची जेपाँ ज़ तारिज़्‍या।”
सरेस खिम्‍ज़्‍यावर
(मर्कूस ८:११-१२; लूका ११:२९-३२)
38 हाःत ज़ नक लिज़्‍याव सास्‍त्रीर स़ोनो फरिसीराए, “अ गुर्बा, गेलाई नसरेस तोबो सतैंद्यासिके,” है यादोक ते, 39 येसुए, “जे आव जुकलाव जेयुँ माहुबो पापीराए सरेस वाज़ जेखिम्‍ज़्‍या। खाली जेदैरिज़्‍याव सरेस ते योना अगमबक्ताए ओक्‍याँत ताव सरेस वाज़ जेदैरिज़्‍या। 40 किताव योना नो घेप्‍पा ङाँःए उफूल स़ोंला स़ोंरी ओल्‍यो, हिताव ज़ ङा मिँ मिन्‍सिउ मनी नाम जींल स़ोंला स़ोंरी ङालिरिज़्‍या।+ 41 निनवे सहरलाव मिँराए योनाए ओरासथैव पाँर थैद परमेस्‍वरए ल्‍योदा यायुँ फर्कैकेर। खाली जे ते झन जेखार्ल हुद लिज़्‍याव योनाकिन घेप्‍पाए ओसथैचिक ब परमेस्‍वरए ल्‍योदा जेयुँ जेमाफर्कैके। है जैद परमेस्‍वरए मिँरालाई ओराफाल्‍रिज़्‍याव छ्याम नो ङ़ादाङाव मिँराए यायुँ याफर्कैवनी ज़ जेगल्‍ती थ॰रिरिज़्‍या।+ 42 हिताव ज़ नो दखिन देसलाव रानीए परमेस्‍वरए ओपाँ सोलोमनए ओयाःनी थैना बनै तादानी हुके। जे जेखार्ल हुद लिज़्‍याव ते सोलोमनकिन झन घेप्‍पा लिज़्या। है जैद परमेस्‍वरए ओराफाल्‍रिज़्‍याव छ्याम आव बेलाकाव मिँराए यागल्‍ती नो रानीए ओक्‍याँनी ज़ थ॰रिरिज़्‍या।”+
ओल्‍द हुज़्‍याव माचाव पुरूस
(लूका ११:२४-२६)
43 “मिँनी पले·सिउ माचाव पुरूस नो मिँए ओक्‍याँनी उपुलुसोत ऱी माल्‍यो साइँसुइँवक ऩासिन्‍या पो खिम्नाज़्याव। लिन्‍या पो ओमादैकिन, 44 फरी ओल्‍द ङ़ादाङाव उपुलुसोए ओक्‍याँत ज़ पसिउ पैंज़्‍याव। नल ओबाक स्‍यासी जैद थिक थाक जैसिउ खाली पो रँःद, 45 ओलकिन माचाव पुरूसर सात गोता ओलस रैद नल पसिद नो मिँलाई ङ़ादाङावकिन झन ज़ माचावए क्‍योःज़्‍याव। आज्‍यालकाव पापी मिँर ब हिताव ज़ जेतारिज़्‍या।”
येसुए ओआमार ओभाइर
(मर्कूस ३:३१-३५; लूका ८:१९-२१)
46 येसु नो माहोल्‍यारास ओपाँज़्‍याक ज़ ओआमा स़ोनो ओभाइर हुद लाँःक च्‍याँःसिद येसुलाई क़िउ यारापरींकेर। 47 ननी येसुए ल्‍योक तोबो बाद, “लाँःक नआमा स़ोनो नभाइर नँस दैसिना हुद लेर,” है ओदोक ते, 48 येसुए नो है दाना हुवलाई, “ङाआमार ङाभाइर कितावर?” है लिद, 49 उकुइ उसिसराए ल्‍योदा छों जैद, “चिऊके, ङाआमार ङाभाइर आवर ज़। 50 जोराए स्‍वर्गताव ङाबाबुए ओपाँ थैद दोज़्‍यार, होर ज़ ङाआमार ङाभाइ बैंनीर ताज़्‍यार,” है लिके।
+ 12:1 ब्य २३:२५ + 12:4 १ समू २१:१-६ + 12:4 लेबी २४:९ + 12:5 गन्‍ती २८:९-१० + 12:7 होसे ६:६ + 12:21 यसै ४२:१-४ + 12:40 योना १:१७ + 12:41 योना ३:५ + 12:42 १ राज १०:१-१०; २ इति ९:१-१२